CELEX: 32020R0735
Language: lt
Date: 2020-06-02 00:00:00
Title: Komisijos reglamentas (ES) 2020/735 2020 m. birželio 2 d. kuriuo dėl mėsos ir kaulų miltų naudojimo kurui deginimo įmonėse iš dalies keičiamas Reglamentas (ES) Nr. 142/2011 (Tekstas svarbus EEE)

3.6.2020   
               
               
                  LT
               
               
                  Europos Sąjungos oficialusis leidinys
               
               
                  L 172/3
               
            
         KOMISIJOS REGLAMENTAS (ES) 2020/735
         2020 m. birželio 2 d.
         kuriuo dėl mėsos ir kaulų miltų naudojimo kurui deginimo įmonėse iš dalies keičiamas Reglamentas (ES) Nr. 142/2011
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1069/2009, kuriuo nustatomos žmonėms vartoti neskirtų šalutinių gyvūninių produktų ir jų gaminių sveikumo taisyklės ir panaikinamas Reglamentas (EB) Nr. 1774/2002 (1), ypač į jo 15 straipsnio 1 dalies e punktą ir 27 straipsnio pirmos pastraipos i punktą,
         kadangi:
         
                     (1)
                  
                  
                     Komisijos reglamente (ES) Nr. 142/2011 (2) nustatytos Reglamente (EB) Nr. 1069/2009 nustatytų visuomenės ir gyvūnų sveikatos taisyklių įgyvendinimo priemonės, įskaitant reikalavimus dėl šalutinių gyvūninių produktų ir jų gaminių naudojimo kurui deginimo įmonėse;
                  
               
                     (2)
                  
                  
                     mėsos ir kaulų miltai (toliau – MKM) yra gyvūniniai baltymai, gauti perdirbus 1 ar 2 kategorijos medžiagas. Pastaraisiais dešimtmečiais MKM buvo šalinami kaip atliekos, deginant juos atskirai arba kartu su kitomis medžiagomis pagal Reglamento (EB) Nr. 1069/2009 12 straipsnio a arba b punktą. Siekdamas tausiai naudoti energijos išteklius, šis pramonės sektorius sukūrė technologiją naudoti MKM kurui deginimo įrenginiuose pagal to reglamento 12 straipsnio e punktą, kad būtų galima panaudoti tokio deginimo proceso metu gautą šilumą;
                  
               
                     (3)
                  
                  
                     Reglamento (ES) Nr. 142/2011 6 straipsnyje numatytos deginimo įmonių, naudojančių kurui ūkinių gyvūnų mėšlą, patvirtinimo taisyklės. Būtina iš dalies pakeisti tą straipsnį, kad būtų įtrauktos MKM naudojimo kurui taisyklės;
                  
               
                     (4)
                  
                  
                     Reglamento (ES) Nr. 142/2011 III priedo V skyriuje nustatytos taisyklės dėl deginimo įmonių tipų ir kokį kurą galima deginti, taip pat konkretūs reikalavimai dėl tam tikrų deginimo įmonių tipų. Tikslinga numatyti taisykles deginimo įmonėms, kuriose kurui naudojami MKM, įskaitant išmetamųjų teršalų ribines vertes ir stebėsenos reikalavimus. Išmetamųjų teršalų ribinės vertės ir stebėsenos reikalavimai, taikomi deginimo įmonėms, kuriose kurui naudojamas naminių paukščių mėšlas, taip pat turėtų būti taikomi deginimo įmonėms, kurių bendra nominali šiluminė galia neviršija 50 MW ir kuriose kurui naudojami MKM, kad būtų laikomasi atitinkamų aplinkos apsaugos standartų;
                  
               
                     (5)
                  
                  
                     šis reglamentas neturėtų daryti poveikio įsipareigojimams pagal Europos Parlamento ir Tarybos direktyvą 2010/75/ES (3), kuria nustatomos išsamios taisyklės, reglamentuojančios integruotą taršos, kurią sukelia pramoninė veikla, prevenciją ir kontrolę. Šia direktyva taip pat nustatomos taisyklės, skirtos užkirsti kelią į orą, vandenį ir žemę išmetamiems teršalams, arba, jei tai yra neįmanoma, mažinti jų kiekį ir užkirsti kelią atliekų susidarymui, siekiant aukšto visos aplinkos apsaugos lygio. Įrenginiai, apdorojantys gyvūninės kilmės produktus, patenka į tos direktyvos taikymo sritį, jeigu jų apdorojimo pajėgumas didesnis kaip 10 tonų per dieną. Direktyvoje nustatyta pareiga eksploatuojant visus įrenginius, kurie patenka į jos taikymo sritį, turėti leidimą, grindžiamą geriausiais prieinamais gamybos būdais (GPGB). GPGB išvadomis, kurios yra Europos Komisijos paskelbtų GPGB informacinių dokumentų dalis, remiamasi nustatant leidimo sąlygas (4);
                  
               
                     (6)
                  
                  
                     Europos Parlamento ir Tarybos direktyva (ES) 2015/2193 (5) nustatytos tam tikrų išmetamųjų teršalų, kuriuos į orą išmeta vidutinio dydžio kurą deginantys įrenginiai, kurių bendra vardinė šiluminė galia neviršija 50 MW, ribinės vertės, parengtos visų rūšių kietajam kurui. Be to, Reglamente (ES) Nr. 142/2011 detaliai nustatytos konkrečių šalutinių gyvūninių produktų deginimo tokiose deginimo įmonėse priemonės ir sąlygos. Tačiau tuo metu nebuvo nustatytos šalutinių gyvūninių produktų arba jų gaminių, išskyrus naminių paukščių mėšlą, naudojimo kurui deginimo įmonėse priemonės ir sąlygos. Todėl būtina nustatyti taisykles ir reikalavimus, įskaitant konkrečias išmetamųjų teršalų ribines vertes, taikomus naudojant MKM kurui deginimo įmonėse, kurių bendra nominali šiluminė galia neviršija 50 MW, laikantis šalutinių gyvūninių produktų teisės aktų;
                  
               
                     (7)
                  
                  
                     Reglamente (ES) Nr. 142/2011 nustatyti reikalavimai turėtų būti pakankamai griežti, kad būtų laikomasi Direktyvoje (ES) 2015/2193 nustatytų išmetamųjų teršalų ribinių verčių, taikomų naudojant kitų rūšių kietąjį kurą. Šiuo reglamentu taip pat užtikrinama, kad galimas kenksmingas MKM deginimo poveikis aplinkai ar žmonių sveikatai būtų ne didesnis nei atliekų deginimo poveikis;
                  
               
                     (8)
                  
                  
                     išmetamųjų teršalų ribinės vertės, taikomos įvairioms medžiagoms, naudojamoms kurui deginimo įmonėse, kurių bendra nominali šiluminė galia viršija 50 MW, nustatytos Direktyvoje 2010/75/ES, kuri taikoma tais atvejais, kai šalutiniai gyvūniniai produktai ir jų gaminiai, įskaitant MKM, naudojami kurui tokiose deginimo įmonėse;
                  
               
                     (9)
                  
                  
                     todėl Reglamento (ES) Nr. 142/2011 6 straipsnis ir III priedas turėtų būti atitinkamai iš dalies pakeisti;
                  
               
                     (10)
                  
                  
                     šiuo reglamentu kompetentingoms institucijoms turėtų būti leista nustatyti pereinamąjį laikotarpį esamoms deginimo įmonėms, kad jos galėtų įvykdyti kontroliuojamo išmetamųjų dujų temperatūros didėjimo reikalavimus, jeigu per šį pereinamąjį laikotarpį išmetamieji teršalai nekels pavojaus visuomenės ir gyvūnų sveikatai ar aplinkai. Šalutinių gyvūninių produktų teisės aktai netrukdo valstybėms narėms taikyti atitinkamų išmetamųjų teršalų ribinių verčių skaičiavimo taisyklių, nustatytų Direktyvoje (ES) 2015/2193, kai MKM deginami kartu su kitu kuru ar atliekomis;
                  
               
                     (11)
                  
                  
                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Reglamento (ES) Nr. 142/2011 6 straipsnio 8 dalis pakeičiama taip:
            
               
                  „8.   Naudojant ūkinių gyvūnų mėšlą arba mėsos ir kaulų miltus kurui, kaip nurodyta III priedo V skyriuje, be nurodytųjų šio straipsnio 7 dalyje taikomos dar ir šios taisyklės:
                  
                              a)
                           
                           
                              pagal Reglamento (EB) Nr. 1069/2009 24 straipsnio 1 dalies d punktą kompetentingai institucijai operatoriaus pateiktoje patvirtinimo paraiškoje turi būti pateikti valstybės narės kompetentingos institucijos arba jos įgaliotos specialios kompetencijos turinčios organizacijos patvirtinti įrodymai, kad deginimo įmonė, kurioje ūkinių gyvūnų mėšlas arba mėsos ir kaulų miltai naudojami kurui, laikosi reikalavimų, nustatytų šio reglamento III priedo V skyriaus B skirsnio 3 dalyje mėšlui, o D skirsnyje – mėsos ir kaulų miltams, taip pat reikalavimų, nustatytų B skirsnio 4 ir 5 dalyse abiejų rūšių kurui, nedarant poveikio valstybės narės kompetentingos institucijos galimybei įtvirtinti nuostatą, leidžiančią nukrypti nuo tam tikrų nuostatų, atsižvelgiant į III priedo V skyriaus C skirsnio 4 dalį;
                           
                        
                              b)
                           
                           
                              Reglamento (EB) Nr. 1069/2009 44 straipsnyje nurodyta tvirtinimo procedūra turi būti užbaigta tik tada, kai per pirmus šešis deginimo įmonės veiklos mėnesius kompetentinga institucija arba jos įgaliota specialios kompetencijos turinti organizacija iš eilės atlieka bent du patikrinimus, kurių vienas turi būti atliktas be įspėjimo, įskaitant reikiamus temperatūros ir išmetamųjų teršalų matavimus. Minėtų patikrinimų rezultatais patvirtinus, kad laikomasi reikalavimų, nustatytų šio reglamento III priedo V skyriaus B skirsnio 3, 4 ir 5 dalyse mėšlui, D skirsnyje – mėsos ir kaulų miltams ir, kai taikytina, C skirsnio 4 dalies arba D skirsnio 5 dalies, gali būti suteiktas visapusiškas patvirtinimas;
                           
                        
                              c)
                           
                           
                              šio reglamento III priedo V skyriaus A, B ir C skirsniuose nurodytose deginimo įmonėse neleidžiama deginti mėsos ir kaulų miltų.“
                           
                        
            
         
         
            2 straipsnis
            Reglamento (ES) Nr. 142/2011 III priedas iš dalies keičiamas pagal šio reglamento priede pateiktą tekstą.
         
         
            3 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. birželio 2 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 300, 2009 11 14, p. 1.
         
            (2)  2011 m. vasario 25 d. Komisijos reglamentas (ES) Nr. 142/2011, kuriuo įgyvendinami Europos Parlamento ir Tarybos reglamentas (EB) Nr. 1069/2009, kuriuo nustatomos žmonėms vartoti neskirtų šalutinių gyvūninių produktų ir jų gaminių sveikumo taisyklės, ir Tarybos direktyva 97/78/EB dėl tam tikrų mėginių ir priemonių, kuriems netaikomi veterinariniai tikrinimai pasienyje pagal tą direktyvą (OL L 54, 2011 2 26, p. 1).
         
            (3)  2010 m. lapkričio 24 d. Europos Parlamento ir Tarybos direktyva 2010/75/ES dėl pramoninių išmetamų teršalų (taršos integruotos prevencijos ir kontrolės) (OL L 334, 2010 12 17, p. 17).
         
            (4)  Geriausių prieinamų gamybos būdų skerdyklose ir gyvūninės kilmės šalutinių produktų pramonėje informacinį dokumentą Europos Komisija priėmė 2005 m. balandžio 15 d. https://eippcb.jrc.ec.europa.eu/reference/. Jame yra nuostatos dėl mėsos ir kaulų miltų deginimo.
         
            (5)  2015 m. lapkričio 25 d. Europos Parlamento ir Tarybos direktyva (ES) 2015/2193 dėl tam tikrų teršalų, išmetamų į orą iš vidutinio dydžio kurą deginančių įrenginių, kiekio apribojimo (OL L 313, 2015 11 28, p. 1).
      
      
         
            PRIEDAS
            Reglamento (ES) Nr. 142/2011 III priedo V skyriuje pridedamas šis D skirsnis:
            
                        „D.
                     
                     
                        Deginimo įmonės, kuriose kurui naudojami mėsos ir kaulų miltai
                        
                                    1.
                                 
                                 
                                    Deginimo įmonės tipas
                                    Deginimo įmonės, kurių įrenginių bendra nominali šiluminė galia neviršija 50 MW.
                                 
                              
                                    2.
                                 
                                 
                                    Pradinė medžiaga
                                    Pagal 3 dalyje nustatytus reikalavimus kurui turi būti naudojami mėsos ir kaulų miltai, gauti iš 1 ir 2 kategorijų medžiagų, pavieniui arba sumaišyti į mėsos ir kaulų miltų, lydytų riebalų ir mėšlo mišinį.
                                 
                              
                                    3.
                                 
                                 
                                    Specialieji reikalavimai, taikomi mėsos ir kaulų miltams, kurie naudojami kaip kuras:
                                    
                                                a)
                                             
                                             
                                                mėsos ir kaulų miltai saugiai laikomi deginimo įmonėje, uždaroje sandėliavimo vietoje, apsaugotoje nuo gyvūnų patekimo į ją, ir negali būti siunčiami į kitą paskirties vietą, išskyrus atvejus, kai kompetentingos institucijos tai leistų gedimo arba neįprastų veiklos sąlygų atvejais;
                                             
                                          
                                                b)
                                             
                                             
                                                deginimo įmonėje turi būti:
                                                
                                                            i)
                                                         
                                                         
                                                            automatinė arba nenutrūkstamo srauto kuro valdymo sistema, kuria papildomai neapdorotas kuras tiesiogiai tiekiamas į degimo kamerą;
                                                         
                                                      
                                                            ii)
                                                         
                                                         
                                                            papildomas degiklis, kuris turi būti naudojamas paleidimo ir išjungimo veiksmams, siekiant užtikrinti, kad juos atliekant ir tol, kol degimo kameroje yra nesudegusių medžiagų, būtų paisoma IV skyriaus 2 skirsnio 2 dalyje nustatytų temperatūros reikalavimų.
                                                         
                                                      
                                          
                              
                                    4.
                                 
                                 
                                    Metodika
                                    Deginimo įmonės, kuriose kurui naudojami mėsos ir kaulų miltai, gauti iš 1 arba 2 kategorijos medžiagų, turi atitikti IV skyriuje nustatytus bendruosius reikalavimus ir šio skyriaus B skirsnio 4 ir 5 dalyse nustatytus specialiuosius reikalavimus.
                                 
                              
                                    5.
                                 
                                 
                                    Nukrypti leidžianti nuostata ir pereinamasis laikotarpis
                                    Valstybės narės kompetentinga institucija, atsakinga už aplinkos apsaugą, gali, nukrypdama nuo 3 dalies b punkto ii papunkčio, nustatyti 2020 m. birželio 3 d. veikiančioms deginimo įmonėms papildomą, ne ilgesnį kaip 4 metų, laikotarpį, per kurį jos turi įvykdyti IV skyriaus 2 skirsnio 2 punkto antros pastraipos reikalavimus.“